**Likumprojekta “Grozījumi Nacionālo bruņoto spēku likumā”  
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ar grozījumiem Nacionālo bruņoto spēku likumā plānots:   1. Nostiprināt Nacionālo bruņoto spēku (turpmāk – NBS) tiesības mācību procesa ietvaros izmantot NBS bruņojumā esošos ieročus arī fiziskās vai juridiskās personas īpašumā, valdījumā vai turējumā esošajā nekustamajā īpašumā (tā daļā), rakstiski saskaņojot to ar teritorijas īpašnieku vai tiesisko valdītāju; 2. Noteikt, ka Valsts militāro objektu un iepirkumu centrs (turpmāk – Centrs) ir atbildīgs par NBS militāro objektu apsaimniekošanu, NBS vajadzībām nepieciešamo iepirkumu un būvniecības procesa organizāciju. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts “Grozījumi Nacionālo bruņoto spēku likumā” izstrādāts pēc Aizsardzības ministrijas iniciatīvas, lai precizētu NBS uzdevumu izpildes pasākumu un noteiktu atbildīgo iestādi par NBS lietošanā esošo militāro objektu apsaimniekošanu, centralizēto iepirkumu un būvniecības organizāciju NBS vajadzībām. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likumprojekts izstrādāts, lai:   1. tiesiskās noteiktības dēļ Nacionālo bruņoto spēku likuma 6.1  panta pirmajā daļā nostiprinātu NBS tiesības, pildot šā likuma 6.pantā noteiktos uzdevumus, organizēt mācību procesu ārpus NBS mācību centriem, poligoniem un šautuvēm (šaušanas stendiem) citas fiziskās vai juridiskās personas īpašumā, valdījumā vai turējumā esošajā nekustamajā īpašumā (tā daļā), izmantojot Eiropas Savienības Kopējā militāro preču sarakstā minētos speciālos līdzekļus, ieročus, ieroču sistēmas, un to munīciju.   Nacionālo bruņoto spēku likuma 4.1 pantā noteikts, ka *militārais objekts* ir gan Aizsardzības ministrijas valdījumā vai turējumā esošs nekustamais īpašums (tā daļa), gan arī citas fiziskās vai juridiskās personas īpašumā, valdījumā vai turējumā esošs nekustamais īpašums (tā daļa), kas nodots lietošanā NBS, lai pildītu šajā likumā noteiktos uzdevumus.  Nacionālo bruņoto spēku likuma 6.pants nosaka šādus NBS uzdevumus:  1) valsts sauszemes teritorijas aizsardzība un neaizskaramības nodrošināšana, kā arī valsts jūras akvatorijas un gaisa telpas kontrole, aizsardzība un neaizskaramības nodrošināšana;  2) piedalīšanās starptautiskajās operācijās likumos un starptautiskajos līgumos noteiktajā kārtībā;  3) piedalīšanās valsts apdraudējuma situāciju novēršanā normatīvajos aktos noteiktajā kārtībā.  Latvija 2004. gadā ir pievienojusies Ziemeļatlantijas līguma organizācijai (North Atlantic Treaty Organisation, turpmāk - NATO). Lai NBS spētu pilnvērtīgi veikt Nacionālo bruņoto spēku likuma 6.pantā norādītos pienākumus, kā arī līdz ar iestāšanos NATO uzņemtās saistības, NBS regulāri trenē savas spējas, tostarp kaujas spējas. NBS kaujas spēju uzturēšanai un pilnveidošanai mācību procesa ietvaros organizē apmācību un vingrinājumus, kas ietver arī kaujas šaušanu, tostarp arī ar ārvalstu bruņoto spēku līdzdalību.  Pēc 2014. gada notikumiem Ukrainā ir mainījusies izpratne par drošību visā Eiropā, kā rezultātā Latvijā ir pieaudzis zemessargu skaits, atsākts rīkot rezerves karavīru apmācību un pieaugusi sabiedroto bruņoto spēku klātbūtnē. Līdz ar to ir pieaugusi arī Latvijā rīkoto bruņoto spēku mācību procesa intensitāte. Papildus NBS ir iegādājušies jaunas ieroču sistēmas, kuru lietošanas apguvei ir nepieciešams veikt NBS personāla apmācību.  NBS saskaras ar situāciju, ka pilnvērtīga mācību procesa nodrošināšanai nepietiek NBS mācību centru, poligonu un šautuvju esošās teritorijas un to kapacitātes. Aizsardzības ministrija aktīvi risina šo situāciju, iespēju robežās iegādājoties trūkstošo teritoriju. Tomēr ne vienmēr mācību procesa nodrošināšanai nepieciešams iegādāties konkrētu teritoriju, jo tās izmantošana nepieciešama vien dažas reizes, piemēram, starptautisku vingrinājumu īstenošanai. Šādās situācijās NBS slēdz vienošanos ar šo teritoriju īpašniekiem vai tiesiskajiem valdītājiem, atrunājot šīs teritorijas izmantošanas nosacījumus. Vidēji Latvijā ik gadu tiek rīkoti 38 (trīsdesmit astoņi) vingrinājumi, bet līdz šim, ja tie norisinājās ārpus militārajiem objektiem, tad kaujas munīcija šādos vingrinājumos netika izmantota.  Tā kā poligonu, militāro mācību centru un šautuvju kapacitāte ir nepietiekoša, lai nodrošinātu NBS nepieciešamo mācību procesu, tostarp apmācību šaut ar kaujas munīciju, NBS ir nepieciešamība izmantot citu personu īpašumus. Citu personu īpašuma izmantošana šādiem mērķiem ir pieļaujama tikai ar šīs teritorijas īpašnieka vai tiesiskā valdītāja rakstisku saskaņojumu.  Ieroču un speciālo līdzekļu aprites likuma 25.panta otrā daļa nosaka, ka NBS īpašumā (valdījumā) esošo ieroču un speciālo līdzekļu glabāšanas, nēsāšanas, izmantošanas un pielietošanas kārtību nosaka šo institūciju darbību reglamentējoši normatīvie akti. Tādējādi tiesiskās noteiktības dēļ Nacionālo bruņoto spēku likuma 6.1  panta pirmajā daļā jānostiprina NBS tiesības, pildot šā likuma 6.pantā noteiktos uzdevumus, organizēt mācību procesu arī citas fiziskās vai juridiskās personas īpašumā, valdījumā vai turējumā esošajā nekustamajā īpašumā (tā daļā), izmantojot Eiropas Savienības Kopējā militāro preču sarakstā minētos speciālos līdzekļus, ieročus, ieroču sistēmas, un to munīciju. Šāda teritorijas izmantošana NBS vajadzībām ir pieļaujama tikai pēc šīs teritorijas īpašnieka vai tiesiskā valdītāja rakstveida saskaņojuma saņemšanas pirms mācību procesa norises.  Šobrīd NBS bruņojumā esošos speciālos līdzekļus, militāros šaujamieročus un ieroču sistēmas ir iespējams identificēt atbilstoši Eiropas Komisijas uzturētajam Eiropas Savienības Kopējo militāro preču sarakstam. Eiropas Savienības Kopējo militāro preču sarakstu uztur un aktualizē Eiropas Komisija, tādējādi tas netiek pārņemts nacionālajos normatīvajos aktos, bet gan tiek lietota atsauce uz šo sarakstu, lai izmaiņu gadījumā būtu iespējams atsaukties uz saraksta aktuālo versiju.  NBS mācību procesu organizē individuālo un kolektīvo mācību veidā. Kolektīvās mācības ietver kolektīvo apmācību un vingrinājumus. Kolektīvā apmācība ir NBS vienību un apakšvienību mācību procesa daļa, kurā ir integrētas izglītojamo individuālajā apmācībā un izglītības procesā iegūtās zināšanas, prasmes un attieksmes, kas nepieciešamas vienībai Valsts aizsardzības operatīvajā plānā noteikto kaujas uzdevumu un citu vienībai noteikto uzdevumu izpildei un kaujas gatavības sasniegšanai. Vingrinājums ir militārie manevri vai simulēta karalaika operācija, kura ietver plānošanu, sagatavošanu un izpildi. Šīs kolektīvās aktivitātes sagatavo (štābus un/vai vienības) kaujas uzdevumu izpildei. Vingrinājumā aktivitātes ir scenārija un ārējo stimulu vadītas, un parasti vingrinājums kalpo kā platforma (štābu un/vai vienību) apmācības un kaujas gatavības novērtēšanai.  Ar ieroča izmantošanu tiek saprasta ieroču izmantošana Ieroču un speciālo līdzekļu aprites likuma izpratnē, proti, ieroču izmantošana NBS mācību procesā, tostarp šaušana šautuvēs (šaušanas stendos), kā arī treniņšaušana ar NBS īpašumā esošajām sistēmām, veicot to atbilstoši šīs ieroču sistēmas ražotāja instrukcijai un NBS apmācību drošības noteikumiem.   1. Ņemot vērā, ka Nacionālo bruņoto spēku likums nosaka NBS uzdevumus, vadības sistēmu, finansēšanu un kontroli, ar likumprojektu paredzēts noteikt Nacionālo bruņoto spēku likuma 4.1  un 18. pantā, ka Valsts aizsardzības militāro objektu un iepirkuma centrs (turpmāk – Centrs) veic NBS lietošanā esošo militāro objektu apsaimniekošanu, NBS nepieciešamos centralizētos iepirkumus un organizē būvniecību NBS vajadzībām.   Lai nodrošinātu iespēju pilnvērtīgām gan NBS gan sabiedroto kontingenta karavīru apmācībām, tiek veikta militārās infrastruktūras attīstība atbilstoši valsts aizsardzības plānam, NBS attīstības plānam un operacionālajām vajadzībām. Tādējādi sākot ar 2017. gadu NBS vajadzībām apsaimniekojamo un būvējamo nekustamo īpašumu apjoms būtiski pieaug. Lai stiprinātu NBS kapacitāti valsts aizsardzības nodrošināšanai, 2009. gadā uzsākta pakāpeniska nemilitāru funkciju nodošana civilai iestādei – Centram. Plānots, ka ar 2018. gadu NBS maksimāli iespējami tiks atslogoti no to lietošanā esošo militāro objektu apsaimniekošanas, NBS nepieciešamo centralizēto iepirkumu veikšanas un būvniecības organizēšanas. |
| 3. | Projekta izstrādē iesaistītās institūcijas un publiskas personas kapitālsabiedrības | Aizsardzības ministrija, Nacionālie bruņotie spēki, Valsts aizsardzības militāro objektu un iepirkumu centrs |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | NBS mācību norisei nepieciešamo teritoriju īpašnieki vai tiesiskie valdītāji. Citām personām piederošo teritoriju NBS būs tiesīgi izmantot mācības procesam, tostarp arī speciālo līdzekļu izmantošanai, šaušanai ar NBS bruņojumā esošajiem ieročiem un ieroču sistēmām, tikai ar šo teritoriju īpašnieku vai tiesisko valdītāju rakstveida piekrišanu. |
| 2. | Tiesiskā regulējuma ietekme uz tautsaimniecību un administratīvo slogu | NBS jau šobrīd slēdz vienošanās ar NBS mācību norisei nepieciešamo teritoriju īpašniekiem vai tiesiskajiem valdītājiem.  Centram jau šobrīd ir pieaudzis administratīvais slogs, jo būtiski ir pieaugusi NBS nepieciešamo centralizēto iepirkumu un organizējamās būvniecības apjoms, kā arī pieauga apsaimniekojamo militāro objektu skaits. |
| 3. | Administratīvo izmaksu monetārs novērtējums | Nav. |
| 4. | Atbilstības izmaksu monetārs novērtējums | Nav. |
| 5. | Cita informācija | Centrs veiks pieaugošā darba apjomu esošo cilvēkresursu ietvaros. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009.gada 25.augusta noteikumu Nr.970 “Sabiedrības līdzdalības kārtība attīstības plānošanas procesā” 7.4.1 apakšpunktu nodrošināta sabiedrības līdzdalība. |
| 2. | Sabiedrības līdzdalība projekta izstrādē | 2018.gada 21. martā Aizsardzības ministrijas tīmekļa vietnes www.mod.gov.lv sadaļā Sabiedrības līdzdalība publicēts paziņojums par līdzdalības iespējām. |
| 3. | Sabiedrības līdzdalības rezultāti | Sabiedrības pārstāvji noteiktajā termiņā nav izteikuši priekšlikumus likumprojekta precizēšanai. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Nacionālie bruņotie spēki, Valsts militāro objektu un iepirkumu centrs |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nacionālie bruņotie spēki, Valsts militāro objektu un iepirkumu centrs veiks šīs funkcijas esošo pārvaldes uzdevumu ietvaros. |
| 3. | Cita informācija | Nav |

Aizsardzības ministrs Raimonds Bergmanis

Baltā 67335270

marina.balta@mod.gov.lv